**Forslag til beskrivelse av skolevei**

**…………. vei til busstoppet fra bopel i Eikeheia:**

Det er to busstopp som er aktuelle for henne i dette området. Det er busstoppet « Eik» på broa ved Lunde (E39), og busstoppet «Føssa Bru» (E39) midt mellom Lunde og Tangvall.

 **Busstoppet «Eik»** har tilførselsstier fra Eikeveien som E39 krysser over på bro. På Eikeveien er det kun fortau på den ene siden og det er ikke gangfelt over Eikeveien. Det er også noe skyggefullt pga av broen. Når elevene kommer hjem med buss, må de gå ned en asfaltert sti til Eikeveien kloss i brokaret. Her er det meget skummelt da trafikken i retning Lunde ikke kan se barna før de er ute i selve veibanen. Trafikk fra Lunde i retning mot Torve kan komme noe brått på rundt svingen. Vinterføre vil gjøre dette stedet ekstra skummelt. Denne veien er middels trafikkert spesielt om morgenen og ettermiddagen bl. a på grunn av Høllen Vest industriområde. Eikeveien har en fartsgrense på 50 km/t. Det er ca 930 meter for Maria å gå til busstoppet «Eik».

Viser til fotomappe, vedlegg 2.

**Busstoppet «Føssa Bru»** har greie tilførselsveier når man skal østover. Et problem er her at lysforholdene er så dårlige at til og med voksne er blitt forbikjørt av bussen fordi sjåføren ikke har sett dem i mørket. Enkelte voksne har begynt å bruke lommelykt når det er mørkt for at sjåføren skal se at de vinker.

Fra busstoppet i vestlig retning går det en asfaltert sti ned til Lundeveien langs brokaret. På denne siden av Lundeveien er det heller ikke fortau, og det er ikke fotgjengerfelt. Det er svært få som ikke må krysse veien her for å komme videre. Det er god sikt i retning mot Lunde, men trafikk fra Tangvall kommer over en skummel bakketopp før den stuper ned mot brokaret og stedet hvor fotgjengere må krysse veien. Her kan det også være dårligere lysforhold pga av skygge fra brokaret. Kombinasjonen av glatt vei, nedoverbakke, dårlige lysforhold og små barn, er ikke noe som får et foreldrehjerte til å slå rolig. Når veien i tillegg er nokså betydelig trafikert om morgenen og ettermiddagen, anser jeg dette som et temmelig farlig punkt på Marias skolevei. Det er riktignok skiltet med fareskilt fotgjengere, men dette er langt fra nok. Maria har ca 1060 meter å gå til dette busstoppet.

Viser til fotomappe, vedlegg 2.

Et tredje, men mindre godt alternativ, er at barna fra Eikeheia går til Tangvall og tar bussen fra bussholdeplassen her. Barna må da krysse Salemsveien, (noen må krysse Eikeheiveien), og de må krysse Tangvallveien på gangfeltet ved Tangvall skole. I tillegg må de krysse Sentrumsveien ved Søgne og Greipstad Sparebank. Ved Eikeheiveien er det ikke gangfelt. Krysset Tangvallveien/ Salemsveien kan være et litt skummelt krysningspunkt for uerfarne trafikanter da biler kan komme brått på fra Tangvallveien. Her er det heller ikke gangfelt. Ved Tangvall skole er det gangfelt, men det kunne med fordel ha vært opphøyd og trær kunne vært fjernet for å gjøre det mer oversiktlig for bilistene. De fleste barna som evt måtte gå til Tangvall ville få nær, eller over 2 km gangavstand til skolen når man også regner med avstanden de må gå etter de har gått av bussen ved Volleberg.